CELEX: 32019D2111
Language: bg
Date: 2019-12-09 00:00:00
Title: Решение (ОВППС) 2019/2111 на Съвета от 9 декември 2019 година в подкрепа на дейността на SEESAC по разоръжаване и контрол над въоръженията в Югоизточна Европа за намаляване на заплахата от незаконни малки оръжия и леки въоръжения и боеприпаси за тях

10.12.2019   
               
               
                  BG
               
               
                  Официален вестник на Европейския съюз
               
               
                  L 318/147
               
            
         РЕШЕНИЕ (ОВППС) 2019/2111 НА СЪВЕТА
         от 9 декември 2019 година
         в подкрепа на дейността на SEESAC по разоръжаване и контрол над въоръженията в Югоизточна Европа за намаляване на заплахата от незаконни малки оръжия и леки въоръжения и боеприпаси за тях
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 19 ноември 2018 г. Съветът прие стратегията на ЕС срещу незаконните огнестрелни оръжия, малки оръжия и леки въоръжения и боеприпаси за тях, озаглавена „Гарантиране на сигурността на оръжията и защитата на гражданите“ (наричана по-нататък „Стратегията на ЕС за МОЛВ“).
                  
               
                     (2)
                  
                  
                     В стратегията на ЕС за МОЛВ се припомня, че въпреки че през последните години беше постигнат съществен напредък, особено в Югоизточна Европа, мащабът на натрупване на малки оръжия и леки въоръжения (МОЛВ) и боеприпаси, неподходящите условия на съхранение, масово разпространеното незаконно притежаване и пропуските в провеждането на контрол върху огнестрелните оръжия и МОЛВ продължават да ограничават ефективността на усилията за този контрол в някои части от Западните Балкани, засягайки сигурността в посочения регион, както и в ЕС.
                  
               
                     (3)
                  
                  
                     На 10 юли 2018 г., на срещата на върха за Западните Балкани в Лондон, беше приета „Пътна карта за устойчиво решение за незаконното притежаване, злоупотребата и трафика на малки оръжия и леки въоръжения (МОЛВ) и боеприпаси за тях в Западните Балкани до 2024 г.“ (наричана по-нататък „пътната карта“).
                  
               
                     (4)
                  
                  
                     В стратегията на ЕС за МОЛВ се отбелязва, че Съюзът ще продължи да оказва подкрепа на Центъра за Югоизточна и Източна Европа за контрол на малките оръжия и леките въоръжения (SEESAC) за дейности, свързани с контрол върху МОЛВ, и да взема предвид регионалните инициативи, като например пътната карта.
                  
               
                     (5)
                  
                  
                     Целите на пътната карта, договорена от партньорите от Западните Балкани, са в съответствие с усилията в рамките на Съюза и Организацията на обединените нации (ООН) за борба с трафика на МОЛВ и боеприпаси за тях. В програмата си от 2018 г. за разоръжаването, озаглавена „Сигурност за нашето общо бъдеще“, генералният секретар на ООН призова конкретно за предприемане на действия спрямо прекомерното натрупване и незаконната търговия с конвенционално оръжие и за подпомагане на подходите на национално равнище по отношение на малките оръжия.
                  
               
                     (6)
                  
                  
                     Програмата на ООН до 2030 г. за устойчиво развитие (наричана по-нататък „програмата до 2030 г.“) потвърждава, че борбата с незаконната търговия с МОЛВ е необходима за постигането на много от целите за устойчиво развитие, включително тези, свързани с мира, правосъдието и силните институции, намаляването на бедността, икономическия растеж, здравеопазването, равенството между половете и безопасните градове. Поради това в подцел 16.4 в рамките на цел за устойчиво развитие 16 от програмата до 2030 г. всички държави — членки на ООН са поели ангажимент за значително намаляване на незаконните финансови и оръжейни потоци.
                  
               
                     (7)
                  
                  
                     На 30 юни 2018 г. Третата конференция на ООН за преглед на напредъка по изпълнението на Програмата за действие за предотвратяване, борба и премахване на незаконната търговия с малки оръжия и леки въоръжения във всичките ѝ аспекти прие заключителен документ, в който държавите — членки на ООН подновиха ангажимента си за предотвратяване и борба с отклоняването на МОЛВ. Държавите— членки на ООН потвърдиха отново своята готовност да се стремят към международно сътрудничество и да засилят регионалното сътрудничество чрез подобряване на координацията, консултации, обмен на информация и оперативно сътрудничество с участието на съответните регионални и подрегионални организации, както и на правоприлагащите органи, органите за граничен контрол и органите за лицензиране на вноса и износа.
                  
               
                     (8)
                  
                  
                     Проектът, подкрепен с настоящото решение, има за цел да задълбочи и допълни помощта от Съюза за контрол върху МОЛВ. Към днешна дата тази помощ бе предоставяна от Съюза чрез решения на Съвета в подкрепа на работата на SEESAC в региона на Западните Балкани, и по-конкретно решения 2004/791/ОВППС (1), 2010/179/ОВППС (2), 2013/730/ОВППС (3) и (ОВППС) 2016/2356/ (4) на Съвета, и допринася за осъществяването на регионалния план за изпълнение при борбата с разпространението на малки оръжия и леки въоръжения и на целите на пътната карта, подкрепени с Решение (ОВППС) 2018/1788 на Съвета (5),
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С оглед на изпълнението на стратегията на ЕС срещу незаконните огнестрелни оръжия, малки оръжия и леки въоръжения и боеприпаси за тях, озаглавена „Гарантиране на сигурността на оръжията и защитата на гражданите“ общата цел на проекта, подкрепен от настоящото решение и изложен в приложението към него, е да допринесе допълнително за подобряване на сигурността в региона на Югоизточна Европа и в Съюза чрез борба със заплахата от незаконни малки оръжия и леки въоръжения (МОЛВ) и боеприпаси за тях във и от Югоизточна Европа, Беларус и Украйна.
            
            
               2.   Проектът, който взема предвид други регионални инициативи, по-специално Пътната карта за Западните Балкани, работата на Организацията за сигурност и сътрудничество в Европа (ОССЕ) и съответните дейности на Европейската комисия в региона на Югоизточна Европа, свързани с контрола над въоръженията и незаконния трафик на оръжия, има следните конкретни цели:
               
                           —
                        
                        
                           принос за засилване на регионалното сътрудничество, обмена на знания и споделянето на информация относно контрола върху МОЛВ,
                        
                     
                           —
                        
                        
                           оказване на по-нататъшна подкрепа за разработването на законодателна и регулаторна рамка за МОЛВ, огнестрелните оръжия и взривните вещества и нейното хармонизиране с рамката на Съюза и стандартизацията в Югоизточна Европа,
                        
                     
                           —
                        
                        
                           продължаване на подкрепата за основана на факти политика за контрол върху МОЛВ, насочена към нуждите както на мъжете, така и на жените,
                        
                     
                           —
                        
                        
                           изграждане на капацитет на граничната полиция и службите на криминалната полиция на държавите от Западните Балкани в борбата срещу незаконния трафик и притежаването на огнестрелни оръжия,
                        
                     
                           —
                        
                        
                           подобряване на капацитета за физическа сигурност и управление на запасите (ФСУЗ) посредством подобрения на инфраструктурата в областта на сигурността, намаляване на излишъка и обучение,
                        
                     
                           —
                        
                        
                           надграждане на текущата работа по създаването на звена за контакт по въпросите на огнестрелните оръжия в Югоизточна Европа.
                        
                     
         
         
            Член 2
            
               1.   Върховният представител на Съюза по въпросите на външните работи и политиката на сигурност (наричан по-нататък “върховният представител“) отговаря за изпълнението на настоящото решение.
            
            
               2.   Техническото изпълнение на проекта, посочен в член 1, се извършва от SEESAC, когато е необходимо в координация с ръководството на Европейската мултидисциплинарна платформа за борба с криминални заплахи (EMPACT) – огнестрелни оръжия.
            
            
               3.   SEESAC изпълнява задачите си под ръководството на върховния представител. За тази цел върховният представител сключва необходимите договорености с Програмата на ООН за развитие (ПРООН), която действа от името на SEESAC.
            
         
         
            Член 3
            
               1.   Референтната сума за изпълнението на финансирания от Съюза проект, посочен в член 1, е 11 819 605,20 EUR.
            
            
               2.   Разходите, които се финансират от референтната сума по параграф 1, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на разходите, посочени в параграф 2.
            
            
               4.   За тази цел, Комисията сключва необходимото споразумение с ПРООН, която действа от името на SEESAC. В посоченото споразумение се предвижда, че SEESAC трябва да осигурява видимост на участието на Съюза, съответстваща на неговия размер.
            
            
               5.   Комисията полага усилия да сключи споразумението, посочено в параграф 4, възможно най-скоро след влизането в сила на настоящото решение. Комисията информира Съвета за евентуални трудности в хода на този процес, както и за датата на сключване на посоченото споразумение.
            
            
               6.   Подробно описание на проекта се съдържа в приложението към настоящото решение.
            
         
         
            Член 4
            
               1.   Върховният представител докладва на Съвета за изпълнението на настоящото решение въз основа на редовни тримесечни доклади, изготвяни от SEESAC.
            
            
               2.   Комисията докладва за финансовите аспекти на проекта, посочен в член 1.
            
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 48 месеца след датата на сключване на споразумението, посочено в член 3, параграф 4. Независимо от това действието на решението изтича шест месеца след датата на влизането му в сила, ако в рамките на този срок не бъде сключено такова споразумение.
            
         
         
            Съставено в Брюксел на 9 декември 2019 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение 2004/791/ОВППС от 22 ноември 2004 г. за удължаване и изменение на Решение 2002/842/ОВППС за изпълнение на Съвместно действие 2002/589/ОВППС относно приноса на Европейския съюз в борбата срещу дестабилизиращото натрупване и разпространение на леко стрелково и малокалибрено оръжие в Югоизточна Европа (ОВ L 348, 24.11.2004 г., стр. 46).
         
            (2)  Решение 2010/179/ОВППС на Съвета от 11 март 2010 г. в подкрепа на дейността на SEESAC на Западните Балкани в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 80, 26.3.2010 г., стр. 48).
         
            (3)  Решение 2013/730/ОВППС на Съвета от 9 декември 2013 г. в подкрепа на дейността на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 332, 11.12.2013 г., стр. 19).
         
            (4)  Решение (ОВППС) 2016/2356 на Съвета от 19 декември 2016 г. в подкрепа на дейностите на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 348, 21.12.2016 г., стр. 60).
         
            (5)  Решение (ОВППС) 2018/1788 на Съвета от 19 ноември 2018 г. в подкрепа на Центъра за Югоизточна и Източна Европа за контрол на малките оръжия и леките въоръжения (SEESAC) относно прилагането на регионалната пътна карта за борба с незаконния трафик на оръжия в Западните Балкани (OB L 293, 20.11.2018 г., стр. 11).
      
      
         
            ПРИЛОЖЕНИЕ
            
               Проект в подкрепа на намаляването на заплахата от незаконни малки оръжия и леки въоръжения и боеприпаси за тях в Югоизточна Европа
            
            1.   Въведение и цели
            
            През последните години в Югоизточна Европа (ЮИЕ) беше отбелязан значителен напредък в установяването на по-строг контрол над въоръженията и борбата с техния незаконен трафик, не на последно място благодарение на постоянната подкрепа от страна на Съюза. Същевременно регионът на ЮИЕ продължава да буди опасения и беше набелязан като приоритетен в Стратегията на ЕС от 19 ноември 2018 г. срещу незаконните огнестрелни оръжия, малки оръжия и леки въоръжения (МОЛВ) и боеприпасите за тях, озаглавена „Гарантиране на сигурността на оръжията и защитата на гражданите“ (наричана по-нататък „Стратегията на ЕС за МОЛВ“). Незаконните огнестрелни оръжия имат очевидно въздействие върху вътрешната и външната сигурност, като подхранват организираната престъпност и извършването на терористични актове в региона на ЮИЕ и в ЕС. Ето защо установяването на солидни и ефикасни механизми във връзка с трансферите, използването, притежаването и складирането на оръжия допринася съществено за мира и сигурността в региона, в Европа и света.
            За да се преодолеят оставащите предизвикателства във връзка с контрола на МОЛВ, да се подпомогнат допълнително властите в справянето с тези предизвикателства и да се укрепи ангажиментът за борба с незаконния трафик и злоупотреба с МОЛВ и огнестрелни оръжия, на срещата на върха за Западните Балкани в Лондон на 10 юли 2018 г. беше приета Регионална пътна карта за постигане на устойчиво решение за незаконното притежание, злоупотребата със и трафика на МОЛВ и боеприпаси за тях в Западните Балкани до 2024 г. (наричана по-нататък „пътната карта“). В пътната карта са набелязани седем цели, които обхващат всички функционални области на контрола над въоръженията, и е очертана визия за Западните Балкани като един по-безопасен регион и източник на сигурност, в който действат всеобхватни и устойчиви механизми, изцяло хармонизирани със стандартите на ЕС и другите международни стандарти, с цел установяване, предотвратяване, наказателно преследване и контрол на незаконното притежаване, злоупотреба и трафик на огнестрелни оръжия, боеприпаси и взривни вещества. През 2018 г. Съюзът прие Решение на Съвета в подкрепа на прилагането на пътната карта (Решение (ОВППС) 2018/1788 на Съвета (1)).
            Центърът за Югоизточна и Източна Европа за контрол на малките оръжия и леките въоръжения (SEESAC), в качеството си на изпълнителен орган на Регионалния план за изпълнение при борбата с разпространението на малки оръжия и леки въоръжения (наричан по-нататък „регионалният план за изпълнение“), оказа подкрепа за разработването на пътната карта. С Решение (ОВППС) 2018/1788 на SEESAC бяха възложени координацията и наблюдението на прилагането на пътната карта. В рамката, установена с пътната карта, координацията между институциите, международните организации и донорите се осъществява най-вече чрез официални регионални координационни срещи във връзка с пътната карта, в които се поставя акцент върху постигнатия напредък и обмена на информация и чрез предоставянето на експертна и техническа подкрепа за местните координационни срещи във връзка с пътната карта. Мониторингът на изпълнението на пътната карта се осигурява посредством разработване на шестмесечни доклади за мониторинг и оценка, които да документират напредъка, предизвикателствата и нуждите във връзка с това изпълнение въз основа на съвместно договорените ключови показатели за изпълнение. Наред с това SEESAC изпълнява функциите на секретариат на многостранния партньорски доверителен фонд по Пътната карта за контрола на МОЛВ в Западните Балкани, създаден, за да подпомага прилагането на пътната карта. SEESAC работи в тясно сътрудничество с Европейската служба за външна дейност (ЕСВД), Европейската комисия (ГД HOME, ГД NEAR), Европол, Европейската мултидисциплинарна платформа за борба с криминални заплахи (EMPACT), Европейската агенция за гранична и брегова охрана (Frontex), Интерпол, НАТО, Организацията за сигурност и сътрудничество в Европа (ОССЕ) и други имащи отношение донори и международни организации в подкрепа на дейностите за разоръжаване и контрол над въоръженията в ЮИЕ.
            Общата цел на това действие е да се допринесе допълнително за повишаване на сигурността в региона на ЮИЕ и в ЕС чрез противодействие на заплахата, произтичаща от МОЛВ и боеприпасите за тях във и от ЮИЕ, Беларус и Украйна. По този начин неговото прилагане ще задълбочи и допълни помощта на Съюза в областта на контрола върху МОЛВ, предоставяна с неотдавнашните решения 2010/179/ОВППС (2), 2013/730/ОВППС (3) и (ОВППС) 2016/2356 на Съвета (4) (последното от които изтича на 29 декември 2019 г.). Това действие ще допринесе и за осъществяването на регионалния план за изпълнение и на целите на пътната карта, подкрепени с Решение (ОВППС) 2018/1788 на Съвета.
            Действието ще допринесе за укрепване на регионалното сътрудничество, обмена на знания и споделянето на информация относно контрола на МОЛВ; ще подпомогне допълнително разработването на законодателна и регулаторна рамка относно МОЛВ, огнестрелните оръжия и взривните вещества и хармонизирането на тази рамка с рамката на Съюза и стандартизацията в ЮИЕ; ще продължи подкрепата за разработване на политики въз основа на фактите в областта на контрола на МОЛВ, при които се отчитат потребностите както на мъжете, така и на жените; ще изгради капацитет на службите на граничната и криминалната полиция на държавите от Западните Балкани за борба с незаконния трафик и притежаването на огнестрелни оръжия; ще подобри капацитета за физическа сигурност и управление на запасите (ФСУЗ) посредством подобрения на инфраструктурата в областта на сигурността, намаляване на излишъка и обучение; и ще надгради върху текущата работа по създаването на основни центрове по огнестрелните оръжия в ЮИЕ.
            В по-широк план проектът ще допринесе за мира и сигурността в Европа и по света и същевременно ще повиши стабилността в региона чрез работа в рамките на Съвета за регионално сътрудничество (СРС) и в партньорство с други имащи отношение международни партньори и инициативи.
            Действието ще допринесе пряко за изпълнението на стратегията на ЕС за сигурността, стратегията на ЕС за МОЛВ, цикъла на политиката на ЕС за борба с организираната и тежката международна престъпност (EMPACT за огнестрелните оръжия), Договора за търговията с оръжие, Програмата на ООН за действие за предотвратяване, борба и премахване на незаконната търговия с МОЛВ във всичките ѝ аспекти, Международния инструмент за проследяване, Протокола на ООН за огнестрелните оръжия, Резолюция 1325(2000) на Съвета за сигурност на ООН за жените, мира и сигурността и Програмата на ООН за разоръжаване и ще засили по-специално регионалното сътрудничество в борбата със заплахата от разпространението на МОЛВ и боеприпаси за тях. Наред с това резултатите от проекта ще допринесат пряко за изпълнението на цел 16 за устойчиво развитие от програмата до 2030 г. относно мирните и справедливи общества, по-специално подцели 16.1 (Съществено намаляване на всички форми на насилие и на смъртността навсякъде) и 16.4 (Съществено намаляване на потоците на незаконни оръжия), както и цел 5 относно равенството на половете. Освен това проектът ще подпомогне изпълнението на плана за действие на Комисията за борба с незаконния трафик на огнестрелни оръжия и взривни вещества в ЕС.
            По-специално проектът:
            
                        —
                     
                     
                        ще допринесе за укрепване на регионалното сътрудничество, обмена на знания и споделянето на информация относно контрола на МОЛВ,
                     
                  
                        —
                     
                     
                        ще подпомогне изграждането на капацитет на службите на граничната и криминалната полиция на държавите от Западните Балкани за борба с незаконния трафик и притежаването на огнестрелни оръжия,
                     
                  
                        —
                     
                     
                        ще способства за по-нататъшното повишаване на капацитета за ФСУЗ.
                     
                  2.   Подбор на изпълнителна агенция и координиране с други подходящи инициативи за финансиране
            
            SEESAC е съвместна инициатива на Програмата на ООН за развитие (ПРООН) и СРС и в това си качество представлява основният център на дейностите, свързани с МОЛВ, в ЮИЕ. В качеството си на изпълнител на Регионалния план за изпълнение, SEESAC работи от 2002 г. със заинтересовани страни в ЮИЕ за прилагането на всеобхватен подход към контрола на МОЛВ чрез изпълнението на широк спектър от дейности, включително: улесняване на стратегическото и оперативното регионално сътрудничество, подкрепа за развитието на политиката и увеличаване на капацитета на институциите, повишаване на осведомеността и кампании за събиране на МОЛВ, управление на запасите, намаляване на излишъка, подобрен капацитет за маркиране и проследяване, както и подобрен контрол на износа на оръжие. В резултат на това SEESAC придоби уникален капацитет и опит в прилагането на регионални многостранни интервенции на фона на общата политическа и икономическа история на партньорите в региона на ЮИЕ, като гарантира национална и регионална ангажираност и дългосрочна устойчивост на действията си и като се утвърди като основен регионален орган в областта на контрола на МОЛВ.
            SEESAC поддържа двустранни и многостранни канали за комуникация с всички значими участници и организации. В това отношение той продължава да изпълнява функциите на секретариат на Регионалната ръководна група за МОЛВ (РРГ). Освен това SEESAC служи и за секретариат на инициативата за регионален подход за намаляване на запасите (RASR) и беше определен за секретариат на многостранния партньорски доверителен фонд по Пътната карта за контрола на МОЛВ в Западните Балкани. Наред с това SEESAC участва в координационните срещи във връзка с МОЛВ и борбата срещу противопехотните мини – неформален координационен механизъм за дейностите по контрола върху МОЛВ, включващ НАТО, Съюза, ОССЕ, Службата на ООН по въпросите на разоръжаването (СВР ООН) и SEESAC. SEESAC редовно участва във всички значими регионални форуми като срещи на министрите на правосъдието и вътрешните работи на държавите от ЕС и Западните Балкани, процеса на НАТО за обмен на структурна информация за МОЛВ и процеса на министрите на отбраната от Югоизточна Европа (SEDM). Освен това SEESAC продължава да поддържа широка мрежа от официални и неофициални партньорства с организации като RACVIAC (Център за сътрудничество в областта на сигурността на Регионалния център за подпомагане на проверките и изпълнението на мерки за контрол на оръжията) и форума на ОССЕ за сътрудничество в областта на сигурността. Посредством координиращото действие на ООН за малките оръжия (CASA) и други формати се провеждат редовни координационни срещи, както и обмен на информация с други агенции на ООН, като Службата на ООН по наркотиците и престъпността (СНПООН) и Службата на ООН по въпросите на разоръжаването (СВР ООН). По този начин SEESAC изпълнява ролята на регионален център и основно звено по широк спектър въпроси, свързани с реформата на сектора за сигурност, с акцент по-конкретно върху контрола на МОЛВ и управлението на запасите. SEESAC поддържа тесни връзки и подкрепя съответните актьори на Съюза, предимно ГД NEAR и ГД HOME на Комисията, Европол, Интерпол и FRONTEX, както и ръководените от Съюза инициативи, като EMPACT – огнестрелни оръжия, и групата на европейските експерти по огнестрелно оръжие (EFE). Това спомага за по-ефективно ангажиране на партньори в ЮИЕ.
            SEESAC, чието седалище е в Белград, понастоящем функционира в цяла ЮИЕ с дейности в Албания, Босна и Херцеговина, Косово (*1), Република Молдова, Черна гора, Република Северна Македония и Сърбия, както и с ограничена подкрепа за Беларус и Украйна. В миналото SEESAC функционираше и в България, Хърватия и Румъния. Регионалната ангажираност се гарантира от СРС, както и от РРГ, където представители на всички държави от ЮИЕ предоставят стратегически насоки, инициативи и заявки за подкрепа.
            SEESAC първи въведе подход, основан на решаването на общите проблеми чрез регионални инициативи, който доведе до впечатляващи резултати в ЮИЕ, не само поради споделянето на ключова информация и насърчаването на здравословната регионална конкуренция, която той поражда, но също и поради факта, че посредством всеобхватно прилагане спомага за постигането на значителни и лесно измерими резултати на национално и регионално равнище.
            SEESAC осъществи предишните си проекти, финансирани от ЕС, с много висок процент на реализация на предвидените дейности, постигайки устойчиви проектни резултати чрез развиването и насърчаването на националната ангажираност за проектите и дейностите си, чрез насърчаване на регионалното координиране, споделянето на опит и най-добри практики, както и регионална научноизследователска дейност. Експертният му опит по МОЛВ и задълбочените му познания по регионалните въпроси и съответните заинтересовани страни превръщат SEESAC в най-подходящия партньор за изпълнението на това конкретно действие.
            3.   Описание на проекта
            
            Новият етап на проекта ще се основава на постигнатото по силата на решения 2004/791/ОВППС (5), 2010/179/ОВППС, 2013/730/ОВППС, (ОВППС) 2016/2356 на Съвета и в допълнение към действащото Решение (ОВППС) 2018/1788 на Съвета. Той ще постави акцент върху три основни области, като се запази всеобхватният подход за преодоляване на заплахата от МОЛВ в региона на ЮИЕ.
            Трите области разглеждат стратегическото и политическото равнище, както и оперативните аспекти, като по този начин пряко подпомагат всички равнища на контрол на МОЛВ с акцент върху: укрепване на регионалното сътрудничество, обмена на знания и споделянето на информация; изграждане на капацитет на службите на граничната и криминалната полиция на държавите от Западните Балкани за борба с незаконния трафик и притежаването на огнестрелни оръжия; и подобряване на капацитета за ФСУЗ посредством подобрения на инфраструктурата в областта на сигурността, намаляване на излишъка и обучение.
            По-специално резултатите от проекта ще бъдат:
            
                        —
                     
                     
                        засилено регионално сътрудничество, обмен на знания и споделяне на информация относно контрола над въоръженията,
                     
                  
                        —
                     
                     
                        повишен капацитет на службите на граничната и криминалната полиция на държавите от Западните Балкани за борба с незаконния трафик и притежаването на огнестрелни оръжия,
                     
                  
                        —
                     
                     
                        подобрен капацитет за ФСУЗ посредством подобрения на инфраструктурата в областта на сигурността, намаляване на излишъка и обучение.
                     
                  Стратегията на проекта е основана на уникалния подход на SEESAC за насърчаване на доверието и сътрудничеството в региона на ЮИЕ като предпоставка за постигането на конкретна и измерима коренна промяна. По-специално, на регионално равнище, различните процеси за сътрудничество, подпомагани от SEESAC, в които участват лица, изготвящи политики, и професионалисти на оперативно равнище, се оказаха съществен елемент за осигуряването на благоприятна и конкурентна среда, способстваща за трансфера на знания, обмена на експертен опит и споделянето на информация. Това послужи не само за повишаване на капацитета в региона на ЮИЕ, но и за нещо по-важно — изграждане на доверие и установяване на пряко сътрудничество между институциите и отделните експерти, които, наред с други фактори, направиха възможно изготвянето на пътната карта. Освен това подходът на регионално сътрудничество направи региона на ЮИЕ по-прозрачен и ефективен в усилията му за контрол върху търговията с оръжия, което позволи на държавите от ЮИЕ да се наредят сред най-прозрачните държави в световен план що се отнася до докладването относно трансферите на оръжие. Поради това проектът ще продължи да насърчава регионалното сътрудничество като основен елемент, благоприятстващ постигането на измерими резултати.
            Географският обхват на проекта е ЮИЕ, като преките бенефициери по проекта са съответните органи в Албания, Босна и Херцеговина, Черна гора, Сърбия, Република Молдова, Република Северна Македония и Косово (*2). Освен това проектът ще се стреми да продължи подкрепата за източноевропейските държави, изправени пред подобни предизвикателства в областта на контрола на МОЛВ, по-специално Украйна и Беларус, посредством ангажимента им за трансфер на знания и натрупан опит и на най-добри практики, установени в Западните Балкани от 2002 г. насам.
            3.1.   Улесняване на регионалното сътрудничество и подкрепа за разработването на политики въз основа на факти в областта на контрола на МОЛВ, като по този начин допълнително се допринася за намаляване на заплахата от незаконно разпространение на МОЛВ
            
               Цел
            
            Целта на първия компонент е да допринесе допълнително за укрепване на капацитета за разработване и прилагане на основани на факти политики за контрол на МОЛВ и за стандартизиране на подходите чрез регионално сътрудничество на стратегическо и оперативно равнище на комисиите по МОЛВ и на мрежата от експерти по огнестрелните оръжия в Югоизточна Европа (SEEFEN), обмен на информация и споделяне на добри практики, повишен капацитет за събиране и анализ на данни, хармонизиране и стандартизация на законодателните и регулаторните рамки в областта на МОЛВ, както и последователно включване на аспекта на равенството между половете в политиките за контрол на МОЛВ. Това от своя страна ще допринесе за постигането на цели 1, 2 и 3 от пътната карта.
            
               Описание
            
            Като се основава на успешния подход за улесняване на контактите на регионално равнище, този компонент ще продължи да улеснява регионалното сътрудничество между комисиите за МОЛВ чрез редовни регионални срещи, обмен на информация и работа по събиране на данни и повишаване на капацитета за разработване на основани на факти политики. Прозрачността на трансферите на оръжие също ще бъде повишена посредством частичното интегриране на регионалния процес на обмен на информация за трансфера на оръжие в процеса на сътрудничество между комисиите за МОЛВ и подкрепата за непрекъсната прозрачност за трансферите на оръжие в ЮИЕ. Освен това този компонент предвижда трансфера на придобития в ЮИЕ експертен опит към други региони с цел подпомагане на практическите действия на Съюза в други зони. Накрая, този компонент ще предостави техническа помощ посредством целенасочени и конкретно заявени и имащи отношение към политиките научни изследвания и информационни бележки за лицата, изготвящи политики.
            Наред с това, като се има предвид рискът от незаконен трафик на огнестрелни оръжия към Съюза, както и използването на огнестрелни оръжия от организираната престъпност и при терористични инциденти, разработването на солидни системи и механизми за събиране и обмен на информация е съществен елемент в усилията за борба с тази заплаха. Посредством дълготрайната си работа в региона на ЮИЕ и по-специално чрез успешното прилагане на решения 2013/730/ОВППС и (ОВППС) 2016/2356 на Съвета, включително създаването и подпомагането SEEFEN, SEESAC е на водещо място при полагането на такива усилия, действайки като инициатор на процесите на сътрудничество, като същевременно работи за повишаване на капацитета на правоприлагащите агенции за маркиране, проследяване и поддържане на регистри, включително посредством техническо съдействие и подпомагане за създаването и укрепването на системи за поддържане на регистри. В този смисъл този компонент ще се опира на постигнатото през предходния период чрез допълнително укрепване на SEEFEN, като същевременно мрежата се използва като платформа за засилено сътрудничество между правоприлагащите агенции в ЮИЕ и извън нея в борбата срещу незаконния трафик на МОЛВ и боеприпаси за тях. Всички дейности на SEEFEN ще бъдат тясно координирани с усилията на Европол, EMPACT, EFE, ГД „Миграция и вътрешни работи“, Интерпол, Евроюст и Frontex и други заинтересовани участници и ще допринасят за тях.
            Накрая компонентът ще има за цел да отговори на очевидната и неотложна необходимост от по-строга законодателна и регулаторна рамка за контрола на МОЛВ и огнестрелните оръжия в Западните Балкани, за да се регулира ефективно контролът над въоръженията и да се улесни реагирането на съответните заплахи. Това от своя страна ще доведе до съвместимост на законите и процедурите за контрол над въоръженията в Западните Балкани и до стандартизация на процедурите и практиките за контрол на МОЛВ и огнестрелните оръжия. Подобна стандартизация ще позволи да се премахнат пречките за пряко сътрудничество между правоприлагащите и съдебните органи, както и за обмен на информация помежду им и провеждане на съвместни или паралелни разследвания. Наред с това, тъй като аспектът на равенството между половете често не е нито напълно признат, нито отчетен адекватно в законодателството и политическата рамка, уреждащи контрола на МОЛВ в ЮИЕ, в резултат на което усилията за контрол над въоръженията не гарантират достатъчно ефективно сигурност за всички граждани, независимо дали са жени, мъже, момичета или момчета, проектът ще допринесе и за по-нататъшното интегриране на аспекта на равенството между половете в законодателството в областта на контрола върху оръжията. Това ще се постигне чрез надграждане на подкрепата, предоставена с прилагането на Решение (ОВППС) 2018/1788 на Съвета, чрез разработване на специализирани национални и регионални тематични семинари, актуализиране на регионалния сборник със закони относно оръжията и извършване на преглед от гледна точка на аспекта на пола на правната рамка на бенефициерите, за да се гарантира, че политиките, регулиращи контрола над въоръженията, не игнорират връзките между МОЛВ и аспекта на пола.
            По-конкретно проектът предвижда улесняване на регионалното сътрудничество и подкрепа за основано на факти изготвяне на политики във връзка с контрола на МОЛВ чрез:
            
                        —
                     
                     
                        регионални срещи на комисиите за МОЛВ (два пъти годишно) в ЮИЕ с акцент върху обмена на информация, споделянето на знания и стандартизацията в областта на политиките за контрол над въоръженията,
                     
                  
                        —
                     
                     
                        регионални срещи на SEEFEN (два пъти годишно) с акцент върху обмена на оперативна информация и трансграничното сътрудничество в борбата с незаконния трафик на огнестрелни оръжия,
                     
                  
                        —
                     
                     
                        предоставяне на конкретно заявени технически консултации и експертен опит на комисиите за МОЛВ и SEEFEN с оглед на укрепване на разработването, формулирането, приемането и прилагането на политиките,
                     
                  
                        —
                     
                     
                        подкрепа по заявка за хармонизиране на законодателството в областта на контрола над въоръженията за съответните изменения във връзка със законодателството на ЕС за контрола над въоръженията и стандартизация в целия регион на ЮИЕ (2022—2023 г.),
                     
                  
                        —
                     
                     
                        подкрепа за събирането и анализа на данни относно МОЛВ въз основа на препоръките на регионалните проучвания на МОЛВ,
                     
                  
                        —
                     
                     
                        поддържане на платформата за мониторинг на въоръженото насилие и редовно разпространение на обзор на въоръженото насилие в ЮИЕ, който да позволява да се уловят тенденциите,
                     
                  
                        —
                     
                     
                        допълнително интегриране на аспекта на равенството между половете в изготвянето на политиките за контрола на МОЛВ,
                     
                  
                        —
                     
                     
                        трансфер на експертен опит към Беларус и Украйна чрез улесняване на участието в подбрани официални заседания и инструменти за контрол на МОЛВ,
                     
                  
                        —
                     
                     
                        поддържане на онлайн платформата за обмен на информация и укрепване на нейното функциониране чрез разработване на подходящи за въпросната политика продукти за специално заявени знания.
                     
                  Резултати от проекта/показатели за изпълнение:
            
                        —
                     
                     
                        организиране на до осем регионални срещи на комисиите за МОЛВ,
                     
                  
                        —
                     
                     
                        организиране на до осем регионални срещи на SEEFEN (два пъти годишно), насочени към изграждане на мрежи от контакти и обмен на информация между експертите по огнестрелни оръжия в областта на правоприлагането,
                     
                  
                        —
                     
                     
                        повишаване на способностите на членовете на комисиите за МОЛВ и на SEEFEN чрез целенасочени обучения и предоставяне на техническа подкрепа и консултации,
                     
                  
                        —
                     
                     
                        улесняване на обмена на информация, трансфера на знания и стандартизацията на подходите,
                     
                  
                        —
                     
                     
                        организиране на до десет тематични семинара за бенефициерите в подкрепа на хармонизирането на законодателството с достиженията на правото на ЕС и на стандартизацията в региона на ЮИЕ,
                     
                  
                        —
                     
                     
                        предоставяне на експертен опит за законодателно и политическо актуализиране с цел хармонизиране с регулаторната рамка и стандартите на ЕС,
                     
                  
                        —
                     
                     
                        публикуване на ежемесечни обзори на тенденциите при въоръженото насилие в целия регион на ЮИЕ,
                     
                  
                        —
                     
                     
                        осигуряване на събиране, анализ и разпространение на данни от властите въз основа на препоръките в проучването на МОЛВ,
                     
                  
                        —
                     
                     
                        интегриране на аспекта на равенството между половете в изготвянето на политиките за МОЛВ,
                     
                  
                        —
                     
                     
                        доразработване на системата за регистриране на оръжията в Република Молдова,
                     
                  
                        —
                     
                     
                        улесняване на обмена на знания и споделянето на информация с органите на Беларус и Украйна.
                     
                  3.2.   Допълнителна подкрепа за изграждане на капацитет на правоприлагащите и граничните органи за предотвратяване на и борба със незаконния трафик на оръжия и взривни вещества.
            
            
               Цел
            
            Целта на втория компонент е да се осигури необходимата подкрепа за борба с незаконния трафик на МОЛВ чрез подобряване на процедурите, оборудването и обучението на целеви правоприлагащи институции в съответствие с цел 3 от пътната карта, в която се призовава за значително намаляване на незаконните потоци на огнестрелни оръжия, боеприпаси и взривни вещества до 2024 г.
            
               Описание
            
            Този компонент ще подпомогне изграждането на капацитет на регионалните органи да извършват както превантивни, така и репресивни действия, необходими за успешното идентифициране, възпрепятстване и противодействие на трафика на огнестрелни оръжия, боеприпаси и взривни вещества от и посредством тяхната юрисдикция. В Европейската програма за сигурност борбата с трафика на огнестрелни оръжия се определя като едно приоритетните действия на програмата. В нея се призовава за преразглеждане на правната рамка и засилване на борбата с трафика на огнестрелни оръжия. Източниците на незаконен трафик на огнестрелни оръжия и взривни вещества са разнообразни, а контролът по външните граници и полицейското и митническото сътрудничество продължават да бъдат от първостепенна важност, както се посочва в стратегията на ЕС за МОЛВ. На равнището на региона на ЮИЕ Съюзът и неговите държави членки ще подпомагат укрепването на капацитета за правоприлагане с цел да се разкриват, разбиват и предотвратяват трафикантските мрежи и да се предотвратява достигането на огнестрелните оръжия до терористи и престъпници чрез незаконния пазар, наред с другото, като се блокират незаконното финансиране и незаконният транспорт на оръжия и се засили ролята на граничната полиция, митниците и пристанищните власти. Поради трансграничното естество на трафика на оръжия е особено важно да се предоставя подкрепа и на съседните държави.
            Засилването на трансграничния контрол е едно от основните изисквания за всеобхватен подход към борбата с незаконната търговия и потоци на огнестрелни оръжия, основни компоненти, боеприпаси и взривни вещества в Западните Балкани. Ефективните гранични проверки служат не само като възпиращ фактор за престъпността във всичките ѝ измерения, а и като мярка за изграждане на доверие. Строгият и ефективен граничен контрол е основа за всяка дългосрочна програма за национална и регионална сигурност. Беше направена предварителна оценка на капацитета на граничните служби на различните юрисдикции съгласно Решение (ОВППС) 2016/2356 на Съвета, като акцентът беше преди всичко върху административния и техническия капацитет на граничната полиция. Необходимо е укрепване на цялостния капацитет, за да се постигне действително пресичане на трафика на оръжия, боеприпаси и взривни вещества през границите. Тази предварителна оценка показа по-специално, че липсва целево обучение за откриването на огнестрелни оръжия на границите, с изключение на Босна и Херцеговина, поради това че службите на граничната полиция разполагат с ограничено оборудване за откриване на оръжия по граничните пунктове и по зелената граница. Освен това оръжията се произвеждат по-често от нови материали и не могат да бъдат открити с детектори за метал или да бъдат открити от кучета, които са обучени да надушват барут.
            Помощта в рамките на този компонент ще се съсредоточи върху разработването на стандартни оперативни процедури (СОП) и възлагането на обществени поръчки за оборудване за граничните служби и криминалната полиция за пресичане на трафика и незаконното притежаване на огнестрелни оръжия. В допълнение ще бъдат организирани тематични обучения на равнище юрисдикции и регионални семинари. Предлаганите дейности ще допълнят работата на SEEFEN и ще се координират тясно с други изпълнявани в момента действия с подкрепа от Съюза в ЮИЕ, на първо място с цикъла на политиката на ЕС за борба с организираната и тежката международна престъпност и по-конкретно с оперативните планове за действие на EMPACT – огнестрелни оръжия, както и дейностите на Европол, Frontex и Интерпол.
            Това ще се извърши посредством:
            
                        —
                     
                     
                        предоставяне на оборудване и обучение за управление на границите при борбата с незаконния трафик на оръжия в подкрепа на органите на граничната полиция в Албания, Косово (*3), Черна гора, Сърбия и Република Северна Македония,
                     
                  
                        —
                     
                     
                        предоставяне на оборудване и обучение за криминалната полиция в борбата с незаконния трафик на оръжия в подкрепа на органите на криминалната полиция в Албания, Босна и Херцеговина, Косово (*3), Черна гора, Сърбия и Република Северна Македония.
                     
                  Резултати от проекта/показатели за изпълнение:
            
                        —
                     
                     
                        разработване на до 6 СОП на гранична служба,
                     
                  
                        —
                     
                     
                        предоставяне на оборудване за пресичане на незаконния трафик на оръжия и осигуряване на обучение за използване на оборудването,
                     
                  
                        —
                     
                     
                        организиране на до шест тематични обучения на гранична служба,
                     
                  
                        —
                     
                     
                        организиране на до четири регионални семинара за граничните служби,
                     
                  
                        —
                     
                     
                        разработване на до 6 СОП за криминалната полиция на юрисдикция,
                     
                  
                        —
                     
                     
                        предоставяне на оборудване за криминалната полиция и обучение за използване на оборудването,
                     
                  
                        —
                     
                     
                        организиране на до шест тематични обучения за криминалната полиция на юрисдикция,
                     
                  
                        —
                     
                     
                        организиране на до четири регионални семинара за криминалната полиция.
                     
                  3.3.   Подобряване на капацитета за физическа сигурност и управление на запасите (ФСУЗ) посредством подобрения на инфраструктурата в областта на сигурността, намаляване на излишъка и обучение
            
            
               Цел
            
            Намаляване на риска от разпространение чрез повишаване на сигурността на запасите от оръжия и боеприпаси и намаляване на излишъка от запаси на МОЛВ.
            
               Описание
            
            Целта на третия компонент е да се подпомогнат органите на вътрешните работи и полицейските органи допълнително да подобрят инфраструктурата за сигурност и стандартните оперативни процедури за приоритетните места за съхранение, които все още носят значителен риск от кражба и незаконно разпространение на МОЛВ и боеприпаси за тях. Този компонент се основава на Решение (ОВППС) 2016/2356 на Съвета и е в съответствие с цел 7 от пътната карта, която цели значително намаляване на риска от разпространение и отклоняване на огнестрелни оръжия, боеприпаси и взривни вещества, и цел № 6, насочена към систематично намаляване на излишъка и унищожаване на конфискуваните МОЛВ и боеприпасите за тях. SEESAC използва успешно двустранен подход за: 1) подобряване на сигурността на местата за съхранение; и 2) изграждане на капацитета на персонала, на който са възложени задачите по управление на запасите, като значително се подобриха разпоредбите за сигурността и се намали рискът от нежелано разпространение на запасите от МОЛВ и боеприпаси за тях. В съответствие с всеобхватен подход към ФСУЗ на МОЛВ и боеприпаси за тях, SEESAC разшири този подход чрез сливането му с намаляването на излишъците, като така допълнително ще се намалят рисковете от разпространение.
            Проектът ще продължи да повишава сигурността на местата за съхранение на оръжия и боеприпаси в ЮИЕ чрез предоставяне на допълнителна конкретна техническа и инфраструктурна помощ, съответстваща на най-добрите международни практики и стандарти. По линия на Решение 2013/730/ОВППС на Съвета сигурността във военните места за съхранение съществено се повиши, но същевременно SEESAC набеляза запасите на полицията и органите на вътрешните работи като област, будеща безпокойство, поради липсата на капацитет за опазване, неадекватни способности за поддържане на регистрите и управление на запасите и по-усложнени системи, в които се включват оръжията за обучение, както и конфискуваните огнестрелни оръжия. Ще бъде предоставена подкрепа за повишаване на сигурността на местата за съхранение на МОЛВ на полицейските органи и органите на вътрешните работи и на помещенията за доказателства чрез модернизиране на инфраструктурата. Приоритет са помещенията за доказателства в местните полицейски участъци, тъй като съществува риск от отклоняване, а и във връзка с обществената безопасност, когато редица опасни материали се съхраняват заедно при лоши условия. Ще бъде предоставена подкрепа и за намаляване на излишъка или конфискуваните МОЛВ и боеприпаси, като по този начин допълнително ще се намали рискът от незаконното им разпространение.
            Основни планирани дейности:
            
                        —
                     
                     
                        подкрепа за повишаване на сигурността на местата за съхранение на МОЛВ на полицията и органите на вътрешните работи и на помещенията за доказателства чрез модернизиране на инфраструктурата,
                     
                  
                        —
                     
                     
                        подкрепа за унищожаване на излишъка и/или конфискуваните МОЛВ,
                     
                  
                        —
                     
                     
                        предлагане на регионални тематични семинари в областта на управлението на запасите от оръжия и боеприпаси,
                     
                  
                        —
                     
                     
                        укрепване на капацитета на съответните държавни институции за създаване на системи за инспекции.
                     
                  Резултати от проекта/показатели за изпълнение:
            
                        —
                     
                     
                        укрепване на сигурността на едно място за съхранение в съответствие с международните стандарти и добри практики,
                     
                  
                        —
                     
                     
                        увеличаване на сигурността на до 18 помещения за доказателства,
                     
                  
                        —
                     
                     
                        унищожаване на до 12 000 бройки конвенционално оръжие,
                     
                  
                        —
                     
                     
                        унищожаване на до 22 000 бройки боеприпаси,
                     
                  
                        —
                     
                     
                        провеждане на до три тематични семинара.
                     
                  4.   Бенефициери
            
            Преките бенефициери по проекта ще бъдат институциите, отговарящи за контрола на МОЛВ в ЮИЕ. Органите на вътрешните работи, полицейските служби, граничните служители, следователите по наказателни дела, прокурорите и митническите органи на Република Албания, Босна и Херцеговина, Косово (*4), Република Молдова, Черна гора, Република Сърбия и Република Северна Македония ще се възползват от обмена на информация и споделянето на знания, което ще доведе до стандартизация чрез регионално сътрудничество, изграждане на капацитет, подобрени процедури и предоставяне на целево специализирано оборудване, необходимо за политически, оперативен и технически напредък в контрола на МОЛВ. И накрая, за комисиите за МОЛВ и другите институции, които отговарят за контрола на МОЛВ в ЮИЕ, ще бъде от полза обучението и обменът на информация, както и регионалното сътрудничество. Освен това основните институции, на които е възложен контролът на МОЛВ в Беларус и Украйна, ще извлекат полза от по-доброто разбиране на заплахата от незаконния трафик на огнестрелни оръжия и от целенасочения трансфер на знания.
            Предложените дейности са изцяло в съответствие с националните приоритети за контрол на МОЛВ и пътната карта и бяха одобрени от съответните национални органи за контрол на МОЛВ, които заявиха своята съпричастност и ангажираност с постигането на резултати по проекта.
            Като цяло населението на държавите в Югоизточна и Източна Европа и Съюзът, които са изложени на риск от широко разпространение на МОЛВ, ще имат полза от този проект, тъй като рискът ще намалее.
            5.   Видимост на Съюза
            
            SEESAC взема всички необходими мерки за огласяването на факта, че действието е финансирано от Съюза. Тези мерки се осъществяват в съответствие с Наръчника на Комисията за комуникацията и визуалната идентификация при външните дейности на Европейския съюз. По този начин SEESAC ще осигури видимост на приноса на ЕС с използване на подходяща запазена марка и методи за популяризиране, изтъкване на ролята на Съюза, осигуряване на прозрачност на неговите действия и повишаване на осведомеността за основанията на проекта, както и за подкрепата на проекта от страна на ЕС и за резултатите от тази подкрепа. Знамето на ЕС ще фигурира на видно място в изготвените материали в рамките на проекта в съответствие с насоките на Съюза за точното използване и възпроизвеждане на знамето.
            Предвид факта, че планираните дейности значително се различават като обхват и естество, ще се използва набор от инструменти за популяризиране, включително: традиционните медии; уебсайтове; социалните медии; информационни и рекламни материали, включително информационни графики, брошури, новинарски бюлетини, съобщения за печата и други по целесъобразност. Публикациите, обществените прояви, кампаниите, оборудването и строителните дейности по проекта ще бъдат обозначени със съответното лого. За да се увеличи допълнително въздействието, като се повиши осведомеността на различните национални правителства и на обществеността, международната общност, местните и международните медии, с всяка от целевите групи по проекта ще се общува на съответния език. Специален акцент ще бъде поставен върху отразяването в новите медии и в интернет.
            6.   Продължителност
            
            Въз основа на опита от прилагането на решения 2013/730/ОВППС, (ОВППС) 2016/2356 и (ОВППС) 2018/1788 на Съвета и предвид регионалния обхват на проекта, броя на бенефициерите и броя и сложността на планираните дейности, времевата рамка за изпълнение е 48 месеца.
            7.   Общи положения
            Техническото изпълнение на това действие е поверено на ПРООН, действаща от името на SEESAC — регионалната инициатива, която функционира с мандата на ПРООН и СРС, наследник на Пакта за стабилност за Югоизточна Европа. SEESAC е изпълнителното звено на Регионалния план за изпълнение и в това си качество действа като основен център на дейностите, свързани с МОЛВ, в региона на ЮИЕ, включително улесняване на координацията по изпълнението на пътната карта.
            ПРООН, действаща от името на SEESAC, носи цялостната отговорност за изпълнението на дейностите по проекта и за отчетност на изпълнението на проекта. Продължителността на проекта е четири години (48 месеца).
            8.   Партньори
            
            SEESAC ще изпълнява пряко действието в тясно сътрудничество с комисиите за МОЛВ, както и органите на вътрешните работи и полицейските служби на Албания, Босна и Херцеговина, Косово (*5), Република Молдова, Черна гора, Република Сърбия и Република Северна Македония и съответните институции в Беларус и Украйна. Сериозно участие ще вземат други институции, в съответствие с утвърдения многостранен всеобхватен подход към контрола на МОЛВ.
            
               (1)  Решение (ОВППС) 2018/1788 на Съвета от 19 ноември 2018 г. в подкрепа на Центъра за Югоизточна и Източна Европа за контрол на малките оръжия и леките въоръжения (SEESAC) относно прилагането на регионалната пътна карта за борба с незаконния трафик на оръжия в Западните Балкани (OB L 293, 20.11.2018 г., стр. 11).
            
               (2)  Решение 2010/179/ОВППС на Съвета от 11 март 2010 г. в подкрепа на дейността на SEESAC на Западните Балкани в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 80, 26.3.2010 г., стр. 48).
            
               (3)  Решение 2013/730/ОВППС на Съвета от 9 декември 2013 г. в подкрепа на дейността на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 332, 11.12.2013 г., стр. 19).
            
               (4)  Решение (ОВППС) 2016/2356 на Съвета от 19 декември 2016 г. в подкрепа на дейностите на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (OB L 348, 21.12.2016 г., стр. 60).
            
               (*1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
            
               (5)  Решение 2004/791/ОВППС от 22 ноември 2004 г. за удължаване и изменение на Решение 2002/842/ОВППС за изпълнение на Съвместно действие 2002/589/ОВППС относно приноса на Европейския съюз в борбата срещу дестабилизиращото натрупване и разпространение на леко стрелково и малокалибрено оръжие в Югоизточна Европа (ОВ L 348, 24.11.2004 г., стр. 46).
            
               (*2)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
            
               (*3)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
            
               (*4)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
            
               (*5)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.